Gradac (Višnjica, Kiseljak), utvrda
Gradac kod Višnjice, srednjovjekovna utvrda Gradac predstavlja brijeg iznad naselja Višnjice, smještenog u dolini potoka Rikavca, nekoliko kilometara zapadno od središta grada Kiseljaka. Na tom lokalitetu prati se kontinuitet naseljenosti od najstarijih vremena. Na padinama Gradca pronađeni su ulomci prethistorijske keramike. Izvjesno je da je na Gradcu bilo i ilirsko utvrđeno naselje kao polazna osnova na kojoj su građena kasnija naselja i utvrde. U srednjem vijeku pripada župi Lepenica. Pored geostrateške, odbrambene osnove, značaj lokalitetu daje i put koji je vodio dolinom Višnjičkog polja spajajući preko planine Pogorelice doline rijeka Neretve i Rame sa srednjom Bosnom. Pretpostavlja se da je tu jedno vrijeme moglo biti i središte župe Lepenica. Ostaci utvrđenja nisu dovoljno istraženi i predstavljaju prostor za daljnja arheološka iskopavanja.